Kouvolassa järjestettyyn SPR:n asukasinfoon saapui 10-20 henkilön ryhmä ihmisiä, jotka ilmeisesti pyrkivät saamaan aikaan mellakan. Vastaanottokeskuksen johtajan Satu Kurrin mukaan he olivat sopineet paikalle tulosta ennakkoon.

Mistä on kyse? Tunteet kuumenivat SPR:n tiedotustilaisuudessa Kouvolassa torstaina

Tilaisuuteen osallistui 10-20 henkilön ryhmä, joka oli sopinut asiasta etukäteen sosiaalisessa mediassa

Vastaanottokeskuksen johtajan Satu Kurrin mukaan on selvää, että tarkoitus oli sabotoida tilaisuutta

Häriköt lähtivät yksitellen pois, kun poliisi saapui paikalle

Kouvolassa tunteita kuumentaneeseen SPR:n tiedotustilaisuuteen oli kutsuttu Facebookin kautta ihmisiä, jotka häiriköivät tilaisuutta tarkoituksella. Näin sanoo Kouvolan vastaanottokeskuksen johtaja Satu Kurri.

– Se oli aivan selvää, että tietty ryhmä halusi sabotoida tilaisuutta. Väkeä oli kutsuttu somen kautta, että tulkaa nyt puolustamaan tätä kotia. Heitä oli yhteensä 10-20, Kurri kertoo.

Tiedotustilaisuus järjestettiin Kuusankosken Tähteen alueen asukkaille vanhaan oppilasasuntolaan perustetun vastaanottokeskusyksikön vuoksi.

Huutelu alkoi jo tilaisuuden alussa ja tunnelma kiristyi, kun tilaisuuden järjestäjät kieltäytyivät vastaamasta asiattomiin kysymyksiin.

– Alkoi tulla kysymyksiä, että miksemme seuraa somea, siellä on totuus. Jo alussa pyysin erästä voimasanoja käyttänyttä lähtemään pois. Sitten kysyttiin, eikö tämä ole este sananvapaudelle.Mielestäni sananvapautta ei ole se, että voi käyttää millaista kieltä tahansa ja haukkua tilaisuuden järjestäjiä, Kurri toteaa.

Sieltä tuli syytöksiä, että kaikki turvapaikanhakijat ovat ISISin väkeä. Satu Kurri

Talvisotakortti

Kurrin mukaan huutelijat hyökkäsivät SPR:ää, Maahanmuuttovirastoa ja poliisia vastaan.

– Sieltä tuli rasistisia kommentteja turvapaikanhakijoista ja syytöksiä, että kaikki turvapaikanhakijat ovat ISISin väkeä. Lopuksi vedettiin esiin talvisotakortti, eli miksi ne miehet lähtevät sieltä.

Poliisi oli pyydetty paikalle jo etukäteen valvomaan turvallisuutta, mutta heitä ei näkynyt vielä tilaisuuden alussa. Kurri pyysi poliisit sisään tilaisuuden puolivälissä, kun he olivat saapuneet paikalle.

– Ennen poliisin saapumista oli uhka, että tulee suurempikin hässäkkä. Fyysisen väkivallan uhka oli olemassa.

Vain lapsiperheitä

Häiriköitä ei hillinnyt edes se, että alueelle on muuttanut vain lapsiperheitä.

– Toistin ainakin kymmenen kertaa, että Tähteenkadun uudet asukkaat ovat kaikki lapsiperheitä, nuoria miehiä ei ole mukana. Heitä tunnutaan pelkäävän eniten.

Kurri alkaa kyllästyä siihen, että vastaanottokeskuksista tiedottaminen tuntuu menevän helposti turhaksi mesoamiseksi.

– Tilaisuuksien järjestäminen ei pelota, mutta en näe niitä enää mielekkäinä, jos ihmiset tulevat sinne vain osoittamaan mieltään. Se on ihan väärä foorumi mielenilmauksille.